Gedagte vir die dag: Herlaai jou batteryeAs ons hoop op dit wat ons nie sien nie, wag ons daarop met volharding. (Rom 8:25) Dit is nie vir almal altyd maklik om te volhard in hulle Christenskap nie. Mense verloor soms – om watter rede ook al – hulle lus vir die dinge van die Woord. Baie keer is so ’n verslapping in jou Christenskap ’n teken van fisieke moegheid. As jy die een afskeep, is dit dikwels net natuurlik dat jy die ander een ook afskeep. Wat doen mense om weer hulle lus vir die lewe en so ook die dinge van die Woord terug te kry? Sommige mense verdiep hulle in sport, ander doen weer inkopies en sommige mense het net ’n bietjie tyd saam met vriende nodig, ander moet net weer ’n bietjie by die viswater uitkom. Dit is goed om jou batterye te herlaai te midde van ’n dol lewe – veral as ons fisieke moegheid ons daarvan weerhou om ons alles vir die Here te gee. Ons moet egter net altyd onthou dat wat ons ook al doen tot sy eer moet wees. Ons fisieke plesiere mag ons nooit van die Here af weghou nie. Bron: Hoor die hartklop van God deur Andries Enslin Uitgewer: Christelike Uitgewersmaatskappy